鯨魚

鯨魚屬於鯨目嘅生物，係海洋哺乳動物，大部份住喺海洋。雖然鯨魚呢個名有個魚字，但係佢哋係哺乳動物，唔係魚。目前，科學分別到嘅鯨魚有大約 80 個品種。

構造 
鯨魚嘅後肢已經退化。前肢同尾進化成鰭，方便喺水中移動。有啲品種嘅背脊重有一個由皮膚做成嘅背鰭。鯨魚嘅背鰭係無骨嘅。因水有浮力，佢哋嘅肋骨脆弱，又無外耳。鯨目動物腦部發達，好聰明。

其中抹香鯨個頭有全身三分之一咁長，裝住已知最大嘅腦，重達 7 kg。而樽鼻海豚最聰明，佢哋嘅智商可以有三歲細路咁高。

分類 
界：動物界
門：脊索動物門
綱：哺乳綱
目：鯨目
亞目：古鯨亞目
亞目：齒鯨亞目
亞目：鬚鯨亞目

保育 
大部份嘅鯨魚都係瀕危品種，有絕種可能。即係數量好少。因繁殖能力差，一胎只可以有一隻，生長期又耐，好耐先可以成熟。加上人類嘅過量捕殺，生存機會就更渺茫。雖然好多國家都有設保護自己本土鯨魚嘅組織，但係唔係自己領土就理都唔理。

目前，好少環保組織保護鯨魚，得綠色和平、WDCS、IFAW幾個。

國際綠色和平分部『海洋保護者』表示，人類同其他組織都唔明白保護鯨魚嘅重要性。

喺香港，目前大約有 16 種鯨豚出現記錄，除咗中華白海豚同江豚喺香港水域定居之外，其餘大部分都係擱淺或者意外闖入嘅。所有海洋哺乳動物喺香港都受到法例保護。

捕鯨 

捕殺鯨魚有分科研性捕鯨同埋商業性捕鯨。科研性即係用捉返來嘅鯨魚來做研究；商業性捕鯨，係捉鯨魚來食。

目前，國際捕鯨協會已禁止一切商業性捕鯨，但日本、挪威同冰島都用科研為理由捕殺鯨魚，事實上係捉鯨魚來食，即係商業性捕鯨。利用呢條法律罅，日本總共成功捕鯨 41 次。

日本重用鯨肉來做學生嘅飯盒，想新一代嘅日本人食多啲鯨魚，等日本啲鯨肉製作有錢收，惹起各生物學者同鯨魚迷反感。

2006年1月，綠色和平企圖出海阻止日本嘅鯨類研究所，鯨類研究所冇讓步，用捕鯨船『第一京丸』重有『日新丸』同綠色和平撞船。『第二勇新丸』向綠色和平嘅工作人員噴水，『勇新丸』嘅捕鯨者用水同鯨血噴綠色和平嘅工作人員。因為爛船，綠色和平唯有去整船，令鯨類研究所成功捕獲 845 條鯨魚，其中有品種係受保護品種。

2006年11月15號，日本出咗 6 隻前往南極嘅捕鯨船，準備捉 945 條鯨魚，分別係 935 條小鬚鯨同埋 10 條長鬚鯨，又話好可能會捉 50 條座頭鯨，但係，因為捕鯨船着火，未能如願。

2008年，日本打算喺南極捉超過一千條鯨魚，兼去埋澳洲海域捉50條就嚟絕種嘅座頭鯨。澳洲強烈反對，日本就話澳洲歧視日本人，因為捕鯨係日本人嘅「文化」。日本各個機構成日話，捕鯨係日本人嘅文化，重話任何反捕鯨嘅人都係對日本人種族歧視，去到2008年更話埋澳洲歧視日本。

參考 
 Ocean Defender 綠色和平嘅分部之一，有新聞同 blog
 Greenpeace Forum 綠色和平論壇，有鯨魚討論區
 捕鯨電視頻道 有影片同埋綠色和平嘅電視，包括撞船、捕鯨過程之類嘅影片
 海洋澳秘 由國際綠色和平論壇壇主開嘅中文或廣東話網站
 保護海洋電視頻道 有噴水噴血，反船環節
 No Whaling Campaign 有中文版，內含鯨魚同捕鯨資料，重有好多簽名活動

延伸閱讀 

香港海豚保育學會網頁 
 《自然珍藏系列-鯨與海豚圖鑑》ISBN 957-9684-16-2
 《中國鯨類》ISBN 962-86278-1-3
 《台灣鯨類圖鑑》ISBN 978-986-7112-37-8

sq:Balena